芳草長吟
作者：邵雍
朝代：宋

paragraphs: 芳草更休生，芳樽更不傾。
草如生不已，樽豈便能停。
雨後閑池閣，春深小院庭。
是時簾半捲，此際酒初醒。
密密嫩方布，葺葺綠已成。
送回殘照淡，引起曉寒輕。
靜襯花村薄，閑裝竹塢清。
溪邊微水浸，原上未春耕。
莫遣香車輾，休教細馬行。
籍餘無限意，望久不勝情。
臺逈眉初斂，樓危眼乍明。
低低暮雲碧，隠隠遠山青。
翠接鴛鴦浦，萋連楊柳汀。
江潭夜帆落，海渚晚舟橫。
戍壘角一弄，牧童笛數聲。
沙頭雙鷺下，渡口亂鴻驚。
蓊鬰出征地，芊綿奉使程。
遠披來往路，遍遶短長亭。
苒苒秦皇墓，離離漢帝城。
荒凉故銅雀，破碎舊金陵。
霧鏁前朝事，煙昏後世名。
枯猶藏狡兔，腐亦化流螢。
縱剗奚由盡，纔燒又却榮。
徒能蔽京觀，仍願且升平。